
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkte nustatyta pažeidimų prevencijos funkcija, atliko Gynybos resursų agentūros prie Krašto apsaugos ministerijos (toliau – Perkančioji organizacija), vykdomo viešojo pirkimo  „Švarkų šiltų ir sportinių kostiumų pirkimas“ Nr. 9605694 (toliau – Pirkimas), dokumentų atitikties Įstatymui ir su jo įgyvendinimu susijusiems teisės aktams peržiūrą. Peržiūra prevenciniais tikslais atliekama nevertinant Pirkimo techninėje specifikacijoje nustatytų Pirkimo objektui keliamų reikalavimų teisėtumo. 
Prevencine tvarka peržiūrėjusi Pirkimo dokumentus ir įvertinusi Perkančiosios organizacijos pateiktus atsakymus, atsižvelgdama į galiojantį teisinį reglamentavimą, Tarnyba teikia rekomendaciją dėl Pirkimo dokumentų sąlygų (toliau – Rekomendacija).

1. Dėl Sutarties sąlygų 

1.1. Pirkimo dokumentų 9 priedo „Prekių viešojo pirkimo-pardavimo sutarties (projektas)” (toliau – Sutartis) Specialiosios dalies (toliau – SSD)  4.2. papunktyje nurodyta, kad „Pirkėjui nusprendus gali būti mokamas avansas iki 30 (trisdešimt) procentų, skaičiuojant nuo bendros kiekvieno užsakymo kainos“. Tarnybos vertinimu, nurodyta sąlyga įtvirtina vienašališką Perkančiosios organizacijos diskreciją bei neapibrėžtumą Pirkimo sutarties vykdymo metu, nes palieka neaiškumą, ar avansas apskritai bus išmokėtas. Neapibrėžtos avanso mokėjimo sąlygos neleidžia tiekėjams tiksliai įvertinti savo finansinių srautų, gamybos/tiekimo finansavimo rizikų, apskaičiuoti pasiūlymo kainą, todėl gali turėti įtakos ne tik pasiūlymo kainai, bet ir Tiekėjų apsisprendimui dalyvauti arba nedalyvauti pirkime, neužtikrina skaidrumo principo laikymosi sutarties vykdymo metu bei gali ateityje sudaryti prielaidas subjektyviam ir (ar) ginčytinam sutarties vykdymui. Atkreiptinas dėmesys, kad Pirkimo dokumentuose turi būti aiškiai nurodoma, ar bus mokamas avansas tiekėjui ir jeigu Perkančioji organizacija nusprendžia konkrečiame pirkime mokėti avansą, tuomet tai turi būti aiškiai nurodoma pirkimo dokumentuose ir jis turi būti mokamas, nebent pats tiekėjas jo atsisakytų (DUK). Atsižvelgiant į tai, rekomenduojama patikslinti SSD 4.2 papunktį.

2. Dėl pasiūlyme deklaruotų techninių pranašumų 

Pirkimo specialiųjų sąlygų 9.1 papunktyje ir Pirkimo sąlygų 7 priede „Pasiūlymų vertinimo kriterijai ir sąlygos“ nurodyta, kad Perkančioji organizacija ekonomiškai naudingiausią pasiūlymą išrenka pagal kainos ir kokybės santykį, už papildomus techninius pranašumus (pagrindinio audinio plyšimo jėga, pamušalo laidumas orui, šiluminis atsparumas, duobimo jėga) skiriant papildomus balus. Pirkimo sąlygų 2 priedo „Techninė specifikacija“ nurodyta, kad tiek darbiniai pavyzdžiai, tiek  ir tiekiamos prekės turi atitikti techninėje specifikacijoje ir Sutartyje nustatytus reikalavimus. SSD 1.1 papunktyje nurodyta, kad prekės turi atitikti Sutarties 1 priede „Techninė specifikacija“ nustatytus reikalavimus ir turi būti ne prastesnių savybių bei parametrų, už kuriuos Pirkimo procedūrų metu buvo skirti papildomi balai, kurie nurodyti  Sutarties 2 priede „Pasiūlymas“ bei turi būti pagaminti pagal Pirkėjo patvirtintą darbinį pavyzdį. Tačiau  SSD 6.4 papunktyje nurodyta, kad pristatant kitas prekių partijas, tiekėjas turi  pateikti dokumentus, patvirtinančius prekių atitiktį tik Sutarties 1 priede nurodytiems reikalavimams.
Atsižvelgiant į tai, rekomenduotina tikslinti SSD 6.4 papunktį, nurodant, kad pateikti dokumentai turi patvirtinti ne tik atitiktį techninei specifikacijai, bet ir Tiekėjo pasiūlyme deklaruotus techninius pranašumus, už kuriuos buvo skirti papildomi balai.

3. Kiti pastebėjimai

3.1.Pirkimo sąlygų 3 priedo Pašalinimo pagrindų lentelės 7, 9, 10 punktuose stulpelyje „Pašalinimo pagrindų nebuvimą įrodantys dokumentai“ yra pateiktos neaktyvios nuorodos.
Atsižvelgiant į tai, rekomenduojame tikslinti nuorodas atsižvelgiant į Tarnybos  parengtą pavyzdinę pašalinimo pagrindų lentelę.
3.2. Rekomendacijos ir pastabos dėl Sutarties sąlygų ir Tarnybos direktoriaus 2024 m. gruodžio 30 d. įsakymu Nr. 1S-209 patvirtintų Paslaugų viešojo pirkimo–pardavimo sutarties tipinių sąlygų (toliau – Sutarties tipinės sąlygos) netaikymo, jau buvo pateiktos Tarnybos rekomendacijose dėl Perkančiosios organizacijos vykdomų pirkimų (pavyzdžiui, Nr. 9375143 „Milinių individualaus siuvimo paslauga”, Nr. 7074062 „Sportiniai bateliai“, Nr. 7592960 „Pirštinės”), todėl pakartotinai nėra teikiamos. Atsižvelgiant į tai, rekomenduojama ateityje vykdomuose pirkimuose naudoti Sutarties tipines sąlygas.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija patikslinusi Pirkimo dokumentus, turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimo sąlygomis. 
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:1] ir 4[footnoteRef:2] dalių nuostatomis. [1:  Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.]  [2:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 



